Det bliver ikke nemt, men det kan lade sig gøre at sikre det nødvendige grundlag for grønlandsk løsrivelse. Det mener det nye parti, Partii Nunatta Qitornai, der er klar til at møde vælgerne ved valget til det grønlandske parlament, Inatsisartut, 24. april.

Hvis partiet kommer ind i Inatsisartut, vil det arbejde målrettet for at få udarbejdet en køreplan frem mod selvstændighed.

”Selvstændighed vil være et vigtigt tema i valgkampen, for vi ønsker i den kommende valgperiode at fastsætte en tidsplan for, hvornår Grønland kan overtage de områder, som Danmark i dag tager sig af,” siger Partii Nunatta Qitornais stifter, Vittus Qujaukitsoq.